Герою на разьвітаньне
Прысьвечана У. Казлоўскаму
Сьпі пад курганам герояў,
Сьпі, Працаўнік і Змагар!
Несены верна Табою
ціха схіліўся штандар...

Сьветлы твой дух адлятае
вечнасьці межаў шукаць,
з шляху яшчэ раз кідае:
сьцяг свой высока трымаць!

Не, не пахілім галоваў,
не уцячом із радоў,—
мейсца Тваё зойме новы,
помсьцім ахвярную кроў!

З кажнае кроплі паўстане
сіла і воля, як сталь,
кажны з нас волатам стане,
сэрцаў ня зломіць нам жаль!

Моцнай узятай рукою
горда ўзьвіваецца сьцяг:
Сьпі пад курганам герояў,—
Твой мы працягваем шлях!

Вершы Міхася Ганька
Творы пра аўтараў
Творы 1943 года
Жыве Беларусь! (1943)